UREDBA KOMISIJE (EU) 2023/173

оd 26. siječnja 2023.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za 1-metil-3-(trifluorometil)-1H-pirazol-4-karboksamid (PAM), cikloksidim, ciflumetofen, ciflutrin, metobromuron, pentiopirad u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za cikloksidim, ciflumetofen i pentiopirad utvrđene su u dijelu A Priloga III. Uredbi (EZ) br. 396/2005. MRO-i za ciflutrin utvrđeni su u prilozima II. i III. toj uredbi. U Uredbi (EZ) br. 396/2005 nisu utvrđeni posebni MRO-i za 1-metil-3-(trifluorometil)-1H-pirazol-4-karboksamid (PAM) i metobromuron, a budući da te aktivne tvari nisu uvrštene u Prilog IV. toj uredbi, primjenjuje se zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) Europska agencija za sigurnost hrane („Agencija”) dostavila je za beta-ciflutrin i ciflutrin obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (2). Agencija je u obrazloženom mišljenju potvrdila definiciju ostatka kao „ciflutrin, uključujući druge smjese sastavnih izomera (zbroj izomera)”. Budući da je beta-ciflutrin takav izomer ciflutrina, MRO-i utvrđeni za ciflutrin obuhvaćaju i beta-ciflutrin. Obje tvari više nisu odobrene kao aktivne tvari koje se upotrebljavaju u sredstvima za zaštitu bilja u EU-u. Stoga je Agencija ocijenila MRO-e na temelju uporabe sredstava za zaštitu bilja izvan EU-a, kao što su postojeći MRO-i koje je utvrdila Komisija za Codex Alimentarius (najveće dopuštene količine ostataka – CXL) i uvozne tolerance koje su prijavile države članice. Agencija je također uzela u obzir odobrenu uporabu ciflutrina u veterinarsko-medicinskim proizvodima za goveda i ovce te MRO-e utvrđene u Uredbi (EZ) br. 470/2009 Europskog parlamenta i Vijeća (3). Agencija je preporučila da se snize MRO-i za jabuku, krušku, krumpir, papriku, glavati kupus, „začine od plodova”, „začine od korijena i podanaka (rizoma)”, svinje (mišić, jetra, bubreg), goveda (mišić, jetra, bubreg), ovce (mišić, jetra, bubreg), koze (mišić, jetra, bubreg), kopitare (mišić, jetra, bubreg), perad (mišić, masno tkivo, jetra), konjsko mlijeko i ptičja jaja. Agencija je preporučila da se povise MRO-i za grejp, naranču, limun, limetu, mandarinu, rajčicu, patlidžan, sjemenke uljane repice, sjemenke pamuka. Nadalje, Agencija je preporučila zadržavanje postojećih MRO-a za soju, masno tkivo (svinje, goveda, ovce, koze, kopitari), mlijeko (goveda, ovce i koze) za koje su dostavljeni dostatni popratni podaci o dobrim poljoprivrednim praksama koje je Agencija ocijenila. Budući da nema rizika za potrošače, primjereno je utvrditi MRO-e za sve prethodno spomenute proizvode u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(3) Za uporabu beta-ciflutrina i ciflutrina na cvjetači Agencija je utvrdila mogući akutni rizik za potrošače ako se utvrdi CXL za cvjetaču. Stoga će se MRO sniziti na zadanu vrijednost od 0,01 mg/kg.

(4) Agencija je nadalje zaključila da u pogledu MRO-a za ječam i pšenicu određene informacije nisu dostupne i da je potrebno da upravitelji rizikom izvrše daljnje razmatranje. Iako se ti MRO-i smatraju sigurnima, bit će preispitani, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Budući da nema rizika za potrošače, primjereno je utvrditi MRO-e za ciflutrin za ječam i pšenicu u Prilogu II. Uredbi (EZ) br. 396/2005 na razini koju odredi Agencija.

(5) Agencija je za cikloksidim dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (4). Agencija je preporučila da se snize MRO-i za jabuku, krušku, marelicu, breskvu, stolno i vinsko grožđe, celer korjenaš, grašak (svježi, s mahunama), slatki komorač, artičoku, sjemenke uljane repice, korijen šećerne repe i perad (mišić, masno tkivo, jetra). Preporučila je da se povise MRO-i za jagode, krumpir, slatki krumpir, ciklu, hren, pastrnjak, korijen peršina, rotkve, turovac/bijeli korijen, stočnu korabu, repu, češnjak, ljutiku, brokulu, cvjetaču, kelj pupčar, glavati kupus, korabe, rikolu, crvenu gorušicu, kulture s mladim listovima (uključujući vrste roda Brassica), tušt, blitvu, „začinsko bilje i jestive cvjetove”, grah (bez mahuna), leću, lupine, sjemenke maka, sjemenke suncokreta, sjemenke gorušice, sjemenke pamuka, sjemenke borača, goveda (mišić, masno tkivo, bubreg), ovce (mišić, masno tkivo, bubreg), koze (mišić, masno tkivo, bubreg), kopitare (mišić, masno tkivo, bubreg), mlijeko (kravlje, ovčje, kozje, kobilje) i ptičja jaja. Kad je riječ o jagodama, Agencija je preporučila da se MRO povisi u skladu s njezinim prethodnim obrazloženim mišljenjem o MRO-ima za tu aktivnu tvar (5). Budući da je to već uključeno u Uredbu Komisije (EU) 2021/976 (6), zadržava se postojeći MRO za jagode utvrđen tom uredbom. Preporučila je da se zadrže ti postojeći MRO-i za druge proizvode za koje su dostavljeni dostatni popratni podaci o dobrim poljoprivrednim praksama koje je Agencija ocijenila. Budući da nema rizika za potrošače, primjereno je utvrditi MRO-e za sve prethodno spomenute proizvode u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(6) Agencija je nadalje zaključila da u pogledu MRO-a za mladi luk i velški luk, matovilac, širokolisnu endiviju, vrtnu grbicu te ostale klice i izdanke, baricu, kukuruz i biljne infuzije iz korijena određene informacije nisu dostupne i da je potrebno da upravitelji rizikom izvrše daljnje razmatranje. Iako se ti MRO-i smatraju sigurnima, bit će preispitani, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Budući da nema rizika za potrošače, primjereno je utvrditi MRO-e za cikloksidim za sve prethodno spomenute proizvode u Prilogu II. Uredbi (EZ) br. 396/2005 na razini koju odredi Agencija.

(7) Agencija je za ciflumetofen dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (7). Preporučila je da se zadrže postojeći MRO-i za „agrume”, „orašaste plodove”, „jezgričavo voće”, marelicu, breskvu, stolno i vinsko grožđe, jagode, azarolu/mediteransku mušmulu/mušmulasti glog, kaki/japansku jabuku, rajčicu, patlidžan, krastavac i hmelj za koje su dostavljeni dostatni popratni podaci o dobrim poljoprivrednim praksama koje je Agencija ocijenila. Budući da nema rizika za potrošače, primjereno je utvrditi MRO-e za sve prethodno spomenute proizvode u Prilogu II. Uredbi (EZ) br. 396/2005 na razini koju odredi Agencija.

(8) Agencija je nadalje zaključila da u pogledu MRO-a za svinje (mišić, masno tkivo, jetra, bubreg), goveda (mišić, masno tkivo, jetra, bubreg), ovce (mišić, masno tkivo, jetra, bubreg), koze (mišić, masno tkivo, jetra, bubreg), konje (mišić, masno tkivo, jetra, bubreg) i mlijeko (kravlje, ovčje, kozje, kobilje) određene informacije nisu dostupne i da je potrebno da upravitelji rizikom izvrše daljnje razmatranje. Iako se ti MRO-i smatraju sigurnima, bit će preispitani, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Budući da nema rizika za potrošače, primjereno je utvrditi MRO-e za ciflumetofen za sve prethodno spomenute proizvode u Prilogu II. Uredbi (EZ) br. 396/2005 na razini koju odredi Agencija.

(9) Agencija je za metobromuron dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (8). Predložila je da se definicija ostatka promijeni u zbroj metobromurona i 4-bromofeniluree, izražen kao metobromuron.

(10) Agencija je zaključila da u pogledu MRO-a za jagode, krumpir, mrkvu, pastrnjak, matovilac, špinat, potočarke, lišće celera, peršin, kadulju, majčinu dušicu, bosiljak i jestivo cvijeće, grah (s mahunama), grah (bez mahuna), šparoge, slatki komorač, mahunarke, grašak, sjemenke suncokreta, soju, svinje (mišić, masno tkivo, jetra, bubreg), goveda (mišić, masno tkivo, jetra, bubreg), ovce (mišić, masno tkivo, jetra, bubreg), koze (mišić, masno tkivo, jetra, bubreg), kopitare (mišić, masno tkivo, jetra, bubreg) i mlijeko (kravlje, ovčje, kozje, kobilje) određene informacije nisu dostupne i da je potrebno da upravitelji rizikom izvrše daljnje razmatranje. Iako se ti MRO-i smatraju sigurnima za potrošače, bit će preispitani, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Budući da nema rizika za potrošače, primjereno je utvrditi MRO-e za metobromuron za sve prethodno spomenute proizvode u Prilogu II. Uredbi (EZ) br. 396/2005 na razini koju odredi Agencija.

(11) Agencija je za pentiopirad dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (9). Za proizvode životinjskog podrijetla predložila je dvije zasebne definicije ostataka, „pentiopirad” i „1-metil-3-(trifluorometil)-1H-pirazol-4-karboksamid”, kako bi se obuhvatila prisutnost metabolita PAM u proizvodima životinjskog podrijetla uzrokovana uporabom pentiopirada. Agencija je preporučila da se snize MRO-i za marelicu, breskvu i zob. Preporučila je da se povise MRO-i za raž i pšenicu. Preporučila je da se zadrže postojeći MRO-i za druge proizvode za koje su dostavljeni dostatni popratni podaci o dobrim poljoprivrednim praksama koje je Agencija ocijenila. Budući da nema rizika za potrošače, primjereno je utvrditi MRO-e za te proizvode u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(12) Agencija je nadalje zaključila da u pogledu MRO-a za mladi luk i velški luk, matovilac, salatu, vrtnu grbicu te ostale klice i izdanke, baricu, rikolu, crvenu gorušicu, kulture s mladim listovima (uključujući vrste roda Brassica), špinat, tušt, blitvu, vrtnu krasuljicu, vlasac, kardu, celer, slatki komorač, poriluk, rabarbaru, sjemenke pamuka, ječam i sirak određene informacije nisu bile dostupne i da je potrebno da upravitelji rizikom izvrše daljnje razmatranje. Iako se ti MRO-i smatraju sigurnima, bit će preispitani, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Budući da nema rizika za potrošače, primjereno je utvrditi MRO-e za pentiopirad za sve spomenute proizvode u Prilogu II. Uredbi (EZ) br. 396/2005 na razini koju odredi Agencija.

(13) Za PAM, koji je glavni metabolit pentiopirada, Agencija je na temelju studija metabolizma pentiopirada kod stoke preporučila da se MRO-i utvrde na granici određivanja u proizvodima životinjskog podrijetla. Kad je riječ o proizvodima biljnog podrijetla, Agencija nije predložila MRO-e jer taj metabolit nije relevantan za proizvode biljnog podrijetla. Nadalje, u proizvodima biljnog podrijetla PAM se može pojaviti prirodno i određivanje MRO-a na zadanoj vrijednosti od 0,01 mg/kg nije primjereno. Stoga je primjereno u Prilogu II. pojasniti da se zadana vrijednost od 0,01 mg/kg za PAM ne primjenjuje na proizvode biljnog podrijetla. Budući da nema rizika za potrošače, primjereno je utvrditi MRO-e u Prilogu II. Uredbi (EZ) br. 396/2005 na razini koju odredi Agencija. Agencija je u svojim obrazloženim mišljenjima ocijenila postojeće CXL-e. Pri utvrđivanju MRO-a Komisija je uzela u obzir CXL-e koji se smatraju sigurnima za potrošače u Uniji.

(14) Za proizvode za koje nije odobrena uporaba u Uniji predmetnog sredstva za zaštitu bilja i za koje ne postoje uvozne tolerance ili CXL-i, MRO-e bi trebalo utvrditi na granici određivanja ili bi se trebala primjenjivati zadana vrijednost od 0,01 mg/kg utvrđena u članku 18. stavku 1. točki (b) Uredbe (EZ) br. 396/2005.

(15) Komisija je zatražila mišljenje referentnih laboratorija Europske unije za ostatke pesticida u vezi s potrebom prilagođavanja određenih granica određivanja. Za sve aktivne tvari obuhvaćene ovom Uredbom ti su laboratoriji predložili granice određivanja za svaki proizvod koje je moguće analitički postići.

(16) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir. Uredbu (EZ) br. 396/2005 trebalo bi stoga na odgovarajući način izmijeniti.

(17) Kada je riječ o PAM-u, cikloksidimu, ciflumetofenu, ciflutrinu, metobromuronu i pentiopiradu, kako bi se omogućilo uobičajeno stavljanje na tržište, prerada i potrošnja proizvoda, ova se Uredba ne bi trebala primjenjivati na proizvode koji su proizvedeni u Uniji ili uvezeni u Uniju prije početka primjene izmijenjenih MRO-a i za koje postoje informacije koje pokazuju da je zadržana visoka razina zaštite potrošača.

(18) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje uvjeta koji proizlaze iz izmjene MRO-a.

(19) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. U pogledu aktivnih tvari PAM, cikloksidim, ciflumetofen, ciflutrin, metobromuron i pentiopirad u i na svim proizvodima, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 16. kolovoza 2023.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 16. kolovoza 2023.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 26. siječnja 2023. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za beta-ciflutrin i ciflutrin u skladu s člankom 12. Uredbe (EZ) br. 396/2005). EFSA Journal 2021.;19(9):6837.

(3) Uredba (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća, SL L 152, 16.6.2009., str. 11.

(4) Europska agencija za sigurnost hrane; Reasoned opinion on the review of the existing maximum residue levels for cycloxydim according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za cikloksidim u skladu s člankom 12. Uredbe (EZ) br. 396/2005). EFSA Journal 2020.; 18(1):5962.

(5) Reasoned Opinion on the modification of the existing maximum residue level for cycloxydim in strawberries (Obrazloženo mišljenje o izmjeni postojeće maksimalne razine ostataka za cikloksidim u jagodama). EFSA Journal 2018.;16(8):5404.

(6) Uredba Komisije (EU) 2021/976 оd 4. lipnja 2021. o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za cikloksidim, mepikvat, Metschnikowia fructicola soj NRRL Y-27328 i proheksadion u ili na određenim proizvodima, SL L 216, 18.6.2021., str. 1.

(7) Europska agencija za sigurnost hrane; Reasoned opinion on the review of the existing maximum residue levels for cyflumetofen according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za ciflumetofen u skladu s člankom 12. Uredbe (EZ) br. 396/2005). EFSA Journal 2021.;19(8):6812.

(8) Europska agencija za sigurnost hrane; Reasoned opinion on the review of the existing maximum residue levels for metobromuron according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za metobromuron u skladu s člankom 12. Uredbe (EZ) br. 396/2005). EFSA Journal 2021.;19(9):6841.

(9) Europska agencija za sigurnost hrane; Reasoned opinion on the review of the existing maximum residue levels for penthiopyrad according to Article 12 of Regulation (EC) No 396/2005 (Obrazloženo mišljenje o preispitivanju postojećih maksimalnih razina ostataka za pentiopirad u skladu s člankom 12. Uredbe (EZ) br. 396/2005). EFSA Journal 2021.; 19(9):6810.